പ്രതിഷേധവുമായി വ്യാപാരികള് ആലക്കോട് : കടകളില് കയറണമെങ്കില് ജീവനക്കാര്ക്ക് വാക്സിന് സര്ട്ടിഫിക്കറ്റ്, ആര്ടിപിസിആര് രേഖ തുടങ്ങിയവ വേണമെന്ന സര്ക്കാര് ഉത്തരവ് തീര്ത്തും അശാസ്ത്രീയമാണെന്ന് വ്യാപാരി വ്യവസായി ഏകോപന സമിതി ആലക്കോട് മേഖലാ കമ്മിറ്റി യോഗം ആവശ്യപ്പെട്ടു. കടകളിലുള്ള ജീവനക്കാരില് ഭൂരിപക്ഷവും 40 വയസിനു താഴെയുള്ളവരാണെന്നും ഇവര്ക്ക് ഭൂരിഭാഗം പേര്ക്കും വാക്സിന് ആദ്യത്തെ ഡോസ് പോലും കിട്ടിയിട്ടില്ലെന്നും വ്യാപാരികള് പറഞ്ഞു. പോലീസ് വിളിച്ചുചേര്ത്ത യോഗത്തിലാണ് വ്യാപാരികള് ശക്തമായി പ്രതിഷേധം അറിയിച്ചത്. വ്യാപാരികള്ക്ക് വാക്സിന് വിതരണത്തിന്റെ കാര്യത്തില് മുന്ഗണന കൊടുക്കുകയും കൂടുതല് വാക്സിന് ജനങ്ങള്ക്കിടയില് സര്ക്കാര് ലഭ്യമാക്കുകയും ചെയ്ത ശേഷമാണ് ഇത്തരം ഉത്തരവുകള് ഇറക്കേണ്ടത്. മാത്രമല്ല കള്ളുഷാപ്പിലും ബീവറേജിലും ഇതൊന്നും ബാധകവുമല്ല. പൊതുജനങ്ങളും വ്യാപാരികളും പോലീസുമായി ഏറ്റുമുട്ടല് ഉണ്ടാക്കാന് മാത്രമേ ഇതുപോലെയുള്ള ഉത്തരവുകള് ഉപകരിക്കുകയുള്ളൂ. വിചിത്രമായ ഉത്തരവ് പിന്വലിക്കണമെന്നും യോഗം ആവശ്യപ്പെട്ടു. പ്രസിഡന്റ് എം.എ. ജോണ്സണ് അധ്യക്ഷത വഹിച്ചു. ജനറല് സെക്രട്ടറി ജോണ് പടിഞ്ഞാത്ത്, ട്രഷറര് റോയി പുളിക്കല് പി.എ. അഗസ്റ്റിന്, സാജി പുളിക്കല്, സണ്ണി മഠത്തിപ്പറമ്ബില് തുടങ്ങിയവര് പ്രസംഗിച്ചു.